google/wiki40b huggingface dataset:
Αθλητική Ομάδα Διόνυσος

Ιστορία

Ιδρύθηκε το 1983 ως Αθλητικός Σύλλογος Διόνυσος Στρουμπίου στο χωριό Στρουμπί της επαρχίας Πάφου. 
Το 1992 κατέκτησε το Πρωτάθλημα  Β'Κατηγορίας και προβιβάστηκε για πρώτη φορά στην Α΄ κατηγορία και από τότε αγωνίζεται στην Πάφο.
Την περίοδο 2011-12 ανέστειλε τη λειτουργία του και έτσι υποβιβάστηκε αυτόματα στη Β΄ κατηγορία πετοσφαίρισης ανδρών Κύπρου 2012-13. Το καλοκαίρι του 2012 μετονομάστηκε σε Αθλητική Ομάδα Διόνυσος (συντομογραφία: ΑΟ Διόνυσος). Χρώματα της ομάδας είναι το βυσσινί και το γαλάζιο.
Έχει κατακτήσει ένα κύπελλο, την περίοδο 2006-07, ενώ συμμετείχε άλλες δύο φορές σε τελικό (2001-02, 2005-06). Ακόμη έχει κατακτήσει ένα Σούπερ Καπ, το 2007.
Φίλιππος του Χοεντσόλερν-Χέχινγκεν

Βιογραφία

Ήταν ο τέταρτος γιος του Ιωάννη-Γεωργίου πρίγκιπα του Χοεντσόλερν-Χέχινγκεν και της Φραντσίσκας, κόρης του Φρειδερίκου Α΄ βιλντ- και ρινεγκράβου του Ζαλμ-Νέφβιλ.
Το 1671 απεβίωσε στο Χέχινγκεν σε ηλικία 55 ετών και τον διαδέχθηκε ο πρωτότοκος γιος του Φρειδερίκος-Γουλιέλμος.
251 Σοφία

Φυσικά χαρακτηριστικά

Η μέση διάμετρος της Σοφίας εκτιμάται σε 28 χλμ. Ο φασματικός της τύπος είναι άγνωστος, ενώ το γεωμετρικό άλβεδό της είναι 0,219. Η Σοφία περιστρέφεται γύρω από τον εαυτό της μία φορά κάθε 20 ώρες και 13 λεπτά, μία μάλλον αργή περιστροφή για αστεροειδή.
Δρόσος Δροσόπουλος

Βιογραφικά στοιχεία

Γεννήθηκε το 1876 στα Καστέλλια Παρνασσίδας Φωκίδας. Σε ηλικία 17 ετών κατατάχθηκε ως απλός στρατιώτης στο 7ο Σύνταγμα Πεζικού, στο οποίο υπηρέτησε μέχρι το 1898, οπότε μετατάχθηκε στη Χωροφυλακή, αρχικά ως υπαξιωματικός και έπειτα ως αξιωματικός. Έλαβε μέρος στους Βαλκανικούς Πολέμους. Το 1917, κατά τον Εθνικό Διχασμό, τέθηκε σε αυτεπάγγελτη διαθεσιμότητα από την κυβέρνηση Βενιζέλου ως βασιλόφρων, αλλά αργότερα επανήλθε στο Σώμα.
Τη δεκαετία του 1920 υπηρέτησε στη Θράκη, τη Θεσσαλία και τη Μακεδονία, όπου διακρίθηκε στην καταπολέμηση διάφορων λήσταρχων. Επίσης διοίκησε δυνάμεις Χωροφυλακής στη Σάμο, την Αιτωλοακαρνανία και τη Μεσσηνία. Το 1934 τοποθετήθηκε αρχηγός της Χωροφυλακής από την κυβέρνηση Τσαλδάρη, θέση στην οποία τελικά έμεινε για επτά χρόνια, μέχρι το 1941, γινόμενος έτσι ο μακροβιότερος αρχηγός στην ιστορία του Σώματος. Φανατικός βασιλόφρων, την περίοδο του καθεστώτος της 4ης Αυγούστου συνεργάστηκε στενά με τον δικτάτορα Ιωάννη Μεταξά και τον υφυπουργό Ασφαλείας Κωνσταντίνο Μανιαδάκη στη δίωξη κομμουνιστών και άλλων αντιφρονούντων.
Από το 1947 ως το 1948, την περίοδο του εμφυλίου πολέμου, θήτευσε ως γενικός γραμματέας του υπουργείου Δημοσίας Τάξεως.
Έγραψε διάφορα βιβλία για την ιστορία της Χωροφυλακής, ενώ τιμήθηκε και με πολλά παράσημα.
Μάλαμα Χαμλατζή

Στην Πόλη

Η Χαμλατζή γεννήθηκε στην Κωνσταντινούπολη, στα Ταταύλα, από Έλληνες γονείς. Αθλητής υπήρξε και ο πατέρας της Θεόδωρος Χαμλατζής. Το αθλητικό ταλέντο της ξεχώρισε από τα μαθητικά της χρόνια. Από ηλικίας 10 ετών εντάχθηκε στο σύλλογο "Kurtuluş" (Ταταύλα), στον οποίο είχε Έλληνα προπονητή, τον κ. Ρουτζιέρη. Το 1956, σε ηλικία μόλις 11 ετών αναδείχθηκε πρωταθλήτρια Κωνσταντινούπολης ανωμάλου δρόμου. Στη συνέχεια καθιερώθηκε ως μόνιμη πρωταθλήτρια στην Πόλη τόσο στον ανώμαλο, όσο και στα 800μ ενώ στα πρωταθλήματα Τουρκίας ήταν σταθερά 2η πίσω από την πρωταθλήτρια Γκιουλ Τσιράϊ-Ακμπάς.
Το 1961, σε ηλικία 16 ετών, συμπεριλήφθηκε για πρώτη φορά στην Εθνική Τουρκίας, με την οποία έλαβε μέρος στο βαλκανικό πρωτάθλημα τον Αύγουστο του ίδιου έτους στην Προύσα, όπου ήταν 2η στα 800μ με 2.24.2. Παράλληλα είχε τις εξής επιδόσεις: στα 100μ 13.8, στα 200μ 28.8 και στα 400μ 64.0. Το 1962 δεν συμπεριλήφθηκε στην Εθνική Τουρκίας και δεδομένου του άσχημου κλίματος που είχε αρχίσει να επικρατεί για τους Έλληνες ομογενείς της Πόλης, η οικογένειά της αποφάσισε να μετακομίσει στην Αθήνα.

Στον Πανιώνιο

Η επιθυμία της οικογενείας να εγκατασταθεί στην Αθήνα, ενεργοποίησε το ενδιαφέρον του Ηλία Μισαηλίδη, προπονητή του πρωταθλητή Ελλάδος Πανιωνίου, με ενέργειες του οποίου στις 13 Οκτωβρίου 1962 εντάχθηκε στο αθλητικό τμήμα του συλλόγου.
Το 1963, με τη βοήθεια του Μισαηλίδη, βελτίωσε τις επιδόσεις της: 2.36.4 στα 800μ, 64.1 στα 400μ, 28.2 στα 200μ, 13.3 στα 100μ ενώ πέτυχε 4,91 στο μήκος, 1,29 στο ύψος και 15.9 στα 80μ εμπ. Για την πρόσπάθεια και τις επιδόσεις ο Πανιώνιος την τίμησε με το μετάλλιο του συλλόγου.
Πρωτοεμφανίστηκε στον πανελλήνιο αθλητισμό στο Πανελλήνιο πρωτάθλημα στίβου γυναικών 1964, στο οποίο κατέκτησε τα ασημένια μετάλλια στα 400μ με 62.3 και στα 800μ με 2.29.0 και το χάλκινο στα 200μ με 27.9. Επίσης, ήταν 4η στο άλμα εις μήκος με 4,71. Νωρίτερα είχε πάρει μέρος στο πανελλήνιο πρωτάθλημα πεντάθλου, όπου τερμάτισε στην 8η θέση.
Στο 1965 έκανε την έκπληξη, όταν κατέκτησε το χρυσό μετάλλιο στα 400μ με 60.5 ισοφαρίζοντας το πανελλήνιο ρεκόρ, το ασημένιο στα 800μ με 2.32.3 και στα 200μ και το χάλκινο στο άλμα εις ύψος με 1,40. Χρυσό πήρε και στα 4Χ100μ με την ομάδα του Πανιωνίου.
Μετάλλια πήρε και στα πρωταθλήματα ανωμάλου δρόμου. Στο Πανελλήνιο πρωτάθλημα ανώμαλου δρόμου γυναικών 1965 κατέκτησε το ασημένιο μετάλλιο στο ατομικό αγώνισμα 2.000μ με 7.08.0. Την ίδια θέση πήρε και το επόμενο έτος αλλά πήρε το χρυσό στο ομαδικό, ως μέλος της νικήτριας ομάδας του Πανιωνίου.
Στο 1966 πήρε το ασημένιο στα 400μ με 61.9 και το χάλκινο στα 200μ με 27.5 αλλά πήρε πάλι το χρυσό στη σκυταλοδρομία 4Χ100. 
Υπήρξε στέλεχος της Εθνικής ομάδας, με την οποία έλαβε μέρος στους βαλκανικούς αγώνες 1965 και 1966 καθώς και σε διεθνή μίτιγκ.
Η Μάλαμα Χαμλατζή δημιούργησε οικογένεια με τον παλιό αθλητή του Πανιωνίου Χ. Βαφία.
Βιθέντε Εχάτε Τόμι

Καριέρα

Γεννήθηκε στο Μαλάμπο. Διορίστηκε από τον πρόεδρο Τεοδόρο Ομπιάνγκ Νγκέμα Μπασόνγκο ως υπουργός Μεταφορών, Ταχυδρομείων και Τηλεπικοινωνιών, οπότε ήταν αρμόδιος για τις μεταφορές σε αέρα, ξηρά και θάλασσα.Ως υπουργός Μεταφορών ηγήθηκε σειράς πρωτοβουλιών για την επέκταση των συγκοινωνιακών υποδομών στη χώρα του, στα πλαίσια των οποίων έλαβε μέρος και σε ένα σχέδιο για κατασκευή καλωδίου οπτικών ινών για σύνδεση δύο πόλεων.
Έχει επίσης υπηρετήσει ως Γενικός Γραμματέας της Προεδρίας της Κυβέρνησης, αρμόδιος για Διοικητικά Θέματα. Ο Τόμι διαδέχθηκε στην πρωθυπουργία τον Ιγνάσιο Μιλάμ Τανγκ, ο οποίος στη νέα κυβέρνηση ανέλαβε το αξίωμα του Αντιπροέδρου με βάση μια συνταγματική μεταρρύθμιση. Η θητεία του Εχάτε Τόμι στην πρωθυπουργία ξεκίνησε στις 21 Μαΐου 2012.
O νέος πρωθυπουργός εγκαινίασε ένα σεμινάριο στο Μπιόκο, με θέμα την ασφάλεια των τροφίμων, στις 17 Ιουλίου 2012.
Τέσσερα χρόνια μετά την ανάληψη των καθηκόντων του, ο Τόμι απολύθηκε από τον πρόεδρο Ομπιάνγκ, τον Ιούνιο του 2016 και αντικαταστάθηκε από τον Φρανσίσκο Πασκουάλ Ομπάμα Ασούε.
Νουκουαλόφα

Ιστορία

Η πόλη δεν έγινε πρωτεύουσα της Τόνγκας παρά μόνο το 1845 από τον Ταουφααχάου Α΄ (παρά το γεγονός ότι εξακολουθούσε να κατοικεί στη Λιφούκα την περίοδο από το 1847 ως το 1851.) Αρχικά ήταν ένα μικρό χωριό και με το πέρασμα των χρόνων άρχισε σταδιακά να μεγαλώνει σε έκταση. Την περίοδο του Δευτέρου Παγκοσμίου Πολέμου ολόκληρος ο πληθυσμός της πόλης αναγκάστηκε να την εγκαταλείψει, εξαιτίας πιθανών επιθέσεων κατά τον πόλεμο.
Έπειτα από τη δεκαετία του 1960, η Νουκουαλόφα άρχισε να αναπτύσσεται ραγδαία, κάτι που ισχύει και σήμερα.

Κυβέρνηση

Υπάρχουν αξιωματούχοι των νομών (κάτι σαν νομάρχες) και επικεφαλής των πόλεων, όπως οι δήμαρχοι. Όπως και στα χωριά, το κύριο καθήκον τους είναι μόνο να προωθούν το κυβερνητικό έργο στο λαό. Η εθνική κυβέρνηση καθορίζει υπηρεσίες όπως την αστυνομία, τα νοσοκομεία, την πυροσβεστική κ.ο.κ. Οι θέσεις για αξιωματούχους πόλεων διαφημίζονται συνήθως στον Τύπο.

Συγκοινωνίες

Κεντρικός συγκοινωνιακός κόμβος είναι η Νουκουαλόφα. Ο κεντρικός σταθμός λεωφορείων βρίσκεται στην Οδό Βούνα κοντά στο κέντρο της πόλης. Τα λεωφορεία είναι υπό τον έλεγχο ιδιωτών και είναι ελεύθερα να κινούνται όποτε εκείνοι θέλουν. Δεν υπάρχει συγκεκριμένο πρόγραμμα δρομολογίων με συνέπεια αν ένας οδηγός δεν έχει διάθεση να εργαστεί, δεν υπάρχει λεωφορείο. Τα εισιτήρια καθορίζονται από την κυβέρνηση και για τα παιδιά η τιμή τους είναι μικρότερη. Μερικά σχολεία και μεγάλα ξενοδοχεία διαθέτουν δικά τους λεωφορεία.
Πέρα από τα λεωφορεία υπάρχουν πολλά ταξί, επίσης ιδιωτικά. Πολλοί ιδιοκτήτες Ι.Χ. αυτοκινήτων κερδίζουν επιπλέον χρήματα με το να τα χρησιμοποιούν για ταξί. Η κυβέρνηση καθορίζει τα κόμιστρα.
Στην Τόνγκα δεν υπάρχουν τρένα ή τροχιόδρομοι. Υπάρχουν λίγα ποδήλατα και αρκετοί άνθρωποι προτιμούν να κινούνται με τα πόδια. Οι περισσότερες οικογένειες στην πόλη έχουν τα δικά τους αυτοκίνητα και γενικά η κυκλοφορία είναι πυκνή.
Η Νουκουαλόφα έχει λιμάνι και διεθνές αεροδρόμιο, με την ονομασία Φουαμότου. Το τελευταίο βρίσκεται στα νότια του Τονγκατάπου, 35 χιλιόμετρα από την πρωτεύουσα.
Λεοντίδα φυλή

Με την ονομασία Λεοντίς ή Λεωντίς ή Λεοντίς φυλή (αρχαία ελληνικά: Λεοντίς) ή Λεοντίδα φυλή (σύγχρονα ελληνικά) για την φυλή και Λεοντίδα (γενική: Λεοντίδος) για την περιοχή και με το όνομα (άρθρο: ο) Λεοντίδης (αρχαία ελληνικά: Λεωντίδης), ή (άρθρο πληθυντικού: οι) Λεοντίδες (αρχαία ελληνικά: Λεωντίδαι), για τα μέλη της φυλής και τους κατοίκους της περιοχής αυτής, αναφέρεται μια από τις φυλές της Αρχαίας Ελλάδας και μία από τις 10 φυλές της Αρχαίας Αθήνας, οι οποίοι κατοικούσαν στην ομώνυμη περιοχή της Λεοντίδας, η οποία περιλάμβανε μια σειρά από δήμους της περιοχής της σύγχρονης Ελλάδας που είναι γνωστή ως Αττική.

Ονομασία

Η Λεοντίδα, (της οποίας το όνομα πρωτοεμφανίζεται σε βάση αγάλματος, που αφιερώθηκε μετά από κάποια νίκη της φυλής) πήρε το όνομά της από τον μυθικό Λέοντα, γιο του Ορφέα).
2684 Ντάγκλας

Φυσικά χαρακτηριστικά

Τα φυσικά χαρακτηριστικά του Ντάγκλας είναι άγνωστα.
Φραντσέσκο Τόττι

Καριέρα

Γεννήθηκε στις 27 Σεπτεμβρίου του 1976 στη Ρώμη. Έχει αγωνιστεί καθ' όλη τη διάρκεια της καριέρας του με τη φανέλα της ΑΣ Ρόμα. Αγωνίζεται ως δεύτερος επιθετικός ή επιθετικός μέσος και έχει τις περισσότερες εμφανίσεις με τα χρώματα της Ρόμα, από κάθε άλλον παίκτη, ενώ είναι και ο πρώτος σκόρερ της ομάδας όλων των εποχών, με 262 γκολ σε όλες τις διοργανώσεις. Θεωρείται ως ο καλύτερος παίκτης της Ρόμα όλων των εποχών και ονομάστηκε από τον Πελέ το 2004, ως ένας από τους 125 καλύτερους ποδοσφαιριστές εν ζωή. Έχει λάβει το βραβείο του καλύτερου Ιταλού παίκτη της χρονιάς 5 φορές (πράγμα που αποτελεί ρεκόρ) και δύο φορές το βραβείο του καλύτερου παίκτη στο Καμπιονάτο,ενώ έχει πάρει το χρυσό παπούτσι το 2006-07.

Εθνική Ομάδα Ιταλίας

Στην Εθνική Ιταλίας αγωνίστηκε 58 φορές από το 1998 ως το 2006 πετυχαίνοντας 9 τέρματα. Ήταν επίσης μέλος της ομάδας που κέρδισε το Μουντιάλ του 2006.
Ντιντό

GFS Didot

Στο πνεύμα του απέριττου ύφους της περιόδου του νεοκλασικισμού, ο διάσημος Γάλλος τυπογράφος Φερμέν Ντιντό σχεδίασε μία ελληνική γραμματοσειρά (1805), την οποία χρησιμοποίησε εξαρχής ο Αδαμάντιος Κοραής στο εκδοτικό του πρόγραμμα για τον διαφωτισμό των υπόδουλων Ελλήνων. H γραμματοσειρά αυτή ήρθε στην επαναστατημένη Ελλάδα το 1821 με το πρώτο εκστρατευτικό τυπογραφείο του εγγονού του Ντιντό, Αμπρουάζ Φερμέν Ντιντό. Έκτοτε υπήρξε, παρ’ όλες τις μετέπειτα αισθητικές και τεχνολογικές εξελίξεις, η κυρίαρχη επιλογή των εκδοτών και των τυπογράφων για τη στοιχειοθεσία των ελληνικών εντύπων στον ελλαδικό χώρο έως τις τελευταίες δεκαετίες του 20ού αιώνα. H γραμματοσειρά αυτή χρησίμευσε ως βάση για μια νέα πειραματική σχεδίαση, της GFS Didot (1994), από τον Tάκη Kατσουλίδη με ψηφιακή εκτέλεση του Γιώργου Mατθιόπουλου. Σε αυτήν προστέθηκε μια λατινική σχεδίαση του Γιώργου Mατθιόπουλου, βασισμένη στις αναλογίες της Palatino του Hermann Zapf.
Rolling Stone Top 100

To Rolling Stone Top 100 είναι ένα αμερικανικό μουσικό τσαρτ που δημοσιεύεται εβδομαδιαίως από το περιοδικό Rolling Stone. To τσαρτ προκειμένου να προσδιορίσει τη θέση ενός τραγουδιού, καταμετρά τα streams παράλληλα με τις φυσικές και ψηφιακές πωλήσεις. εξαιρώντας ταυτόχρονα τη λεγόμενη «παθητική ακρόαση», όπως για παράδειγμα το ραδιοφωνικό airplay. Το τσαρτ δημοσιεύτηκε για πρώτη φορά στις 2 Ιουλίου 2019 για την εβδομάδα 21-27 Ιουνίου 2019.
Το πρώτο νούμερο ένα τραγούδι στο εν λόγω τσαρτ ήταν το «Old Town Road» από τον Lil Nas X στις 27 Ιουνίου 2019.

Παρασκήνιο

Το Μάιο του 2019, το Rolling Stone ανακοίνωσε τη δημιουργία του δικού του μουσικού τσαρτ, για να συναγωνιστεί το Billboard Hot 100. Το τσαρτ βασίζεται σε δεδομένα που συλλέγονται από την εταιρία Alpha Data.
Ίθαν Χαπ

Σταδιοδρομία στο κολέγιο

Τη σεζόν 2015-16, ο Χαπ ξεκίνησε βασικός σε όλους τους αγώνες για τους Μπάντζερς και ονομάστηκε Big Ten Πρωτοετής της Χρονιάς. Επίσης, επιλέχθηκε ομόφωνα στην Big Ten Ομάδα Πρωτοετών της Χρονιάς και την Big Ten Καλύτερη Αμυντική Ομάδα. Επιλέχθηκε στην All-Big Ten τρίτη καλύτερη ομάδα από τα μέσα μαζικής ενημέρωσης και τους προπονητές. Ως δευτεροετής, ο Χαπ έγινε ένας πολύ βελτιωμένος παίκτης. Ονομάστηκε στην All-American τρίτη ομάδα της χρονιάς, αφού είχε κατά μέσο όρο 14 πόντους ανά αγώνα. 
Στις 22 Δεκεμβρίου 2018, ο Χαπ πήρε το 1.000ο ριμπάουντ της σταδιοδρομίας του σε μία νίκη επί του Γκράμπλινγκ Στέιτ Τάιγκερς. Στις 12 Φεβρουαρίου 2019, σημείωσε το 2.000ο πόντο του, καθιστώντας τον τον πρώτο παίκτη στο Big Ten που σημειώνει 2.000 πόντους και συγκεντρώσει 1.000 ριμπάουντ σε 35 χρόνια.

Επαγγελματική σταδιοδρομία

Αφού δεν επιλέχθηκε στο NBA ντραφτ 2019, ο Χαπ υπέγραψε με τους Σικάγο Μπουλς για να αγωνιστεί με την ομάδα στο NBA Σάμερ Λιγκ 2019. 
Στις 18 Ιουλίου 2019, υπέγραψε διετές συμβόλαιο με τον Ολυμπιακό, υπό τον προπονητή Ντέιβιντ Μπλατ.
Λεοπόλδος της Έσσης-Χόμπουρκ

Βογραφία

Γεννήθηκε στο Χόμπουρκ και ήταν ο έκτος γιος του Φρειδερίκου Ε΄ λάντγκραβου της Έσσης-Χόμπουρκ και της Καρολίνας, κόρης του Λουδοβίκου Θ΄ λαντγκράβου της Έσσης-Ντάρμστατ.
Όπως και οι πέντε αδελφοί του, πολέμησε στους Ναπολεοντίους πολέμους, κάνοντας τον Ναπολέοντα Α΄ να παραπονεθεί πώς "όπου πάω, βρίσκω και έναν Χόμπουρκ!". Στη μάχη του Γκρόσσγκερσεν ήταν επικεφαλής της Πρωσικής φρουράς και σκοτώθηκε. Είπε στον βοηθό του Ερνστ-Άουγκουστ-Μόριτς φον Φρόελιχ: "μη με αφήσετε στους Γάλλους!". Ο βοηθός του παρέλαβε το σώμα του και το απέδωσε στη αδελφή του Λεοπόλδου, τη Μαριάννα. Αυτή ανήγειρε ένα απλό, σιδερένιο μνημείο γι' αυτόν: ένα σταυρό κάτω από μία γοτθική στέγη, με την επιγραφή "Εδώ κείται ο Λεοπόλδος της Έσσης-Χόμπουρκ. Σκοτώθηκε στις 2 Μαΐου 1813".
Επίσης η Μαριάννα στο πεδίο της μάχης ανήγειρε μία λίθινη ταφική υδρία επάνω σε μία βάση και είναι γνωστό ως μνημείο Έσσης-Χόμπουρκ. Μία οδός στα Λουτρά Χόμπουρκ έλαβε το όνομά της από αυτόν: Λέοπολντσβεκ. Στα 200 έτη από τη μνήμη του έγινε μία έκθεση στο κυνηγετικό περίπτερο Γοτθικό Σπίτι, το 2013.
Άγιοι της Γνωστικής Καθολικής Εκκλησίας

Οι Γνωστικοί, - Άγιοι της Γνωστικής Καθολικής Εκκλησίας - είναι μια σειρά ιστορικών και μυθικών προσώπων που εορτάζονται με βάση τις αξίες του Θελήματος. Ο πρώτος κατάλογός τους ήταν στο Εικοστό Πέμπτο Βιβλίο του Άλιστερ Κρόουλι, τη Γνωστική Λειτουργία, που είναι το βασικό τελετουργικό του Ordo Templi Orientis και το εκκλησιαστικού του οργάνου, της Ecclesia Gnostica Catholica, - Γνωστικής Καθολικής Εκκλησίας.  Βρίσκονται στο 5ο κεφάλαιο του 15ου Βιβλίου, που έχει σαν τίτλο "Οι Άγιοι".

Πλαίσιο

Ο Ταυ Απίριον, Αρχιεπίσκοπος της Γνωστικής Καθολικής Εκκλησίας στις Η.Π.Α., δηλώνει τα εξής:
"Το Πέμπτο Κεφάλαιο του Πέμπτου Μέρους του Εικοστού Πέμπτου Βιβλίου, της Γνωστικής Λειτουργίας, παρουσιάζει τους Αγίους σαν κάποιους που έχουν χαροποιήσει τον "Κύριο της Ζωής και της Χαράς" ο οποίος είναι "η δύναμη του ανθρώπου" και η "ουσία κάθε αληθινού θεού που βρίσκεται στην επιφάνεια της Γης", και έχουν φανερώσει τη δόξα αυτού του Θεού/δύναμης/ουσίας στου ανθρώπους.
Στην Καθολική και την Ορθόδοξη Εκκλησία, Άγιος είναι ένα πρόσωπο που έχει επισήμως αγιοποιηθεί μετά το θάνατό του/της. Στη Γνωστική Καθολική Εκκλησία, ο θάνατος είναι συνήθως αλλά όχι πάντα μία προϋπόθεση για αγιοποίηση, από τη στιγμή που ο Άλιστερ Κρόουλι ήταν σίγουρα ζωντανός όταν έγραψε το Εικοστό Πέμπτο Βιβλίο και έβαλε και τον εαυτό του στη λίστα.
Ας είναι η Ουσία τους εδώ, παρούσα, ισχυρή, σθεναρή και πατρική για την τελειοποίηση αυτής της γιορτής!
Αυτή η φράση έχει ερμηνευτεί από σύγχρονους σχολιαστές ότι σημαίνει "ότι η επίκληση των Αγίων του Εικοστού Πέμπτου Βιβλίου υπήρχε για να πληροφορήσει στο αξίωμα του Ιερέα τη θέση του σαν αρσενικός θαυμαστής της ιέρειας στο ρόλο της σαν ενσαρκωμένη Θεά"

Καινούργιες Προσθέσεις

Ο κατάλογος των Αγίων του Εικοστού Πέμπτου Βιβλίου παρέμεινε όπως ήταν από το 1913 μέχρι πολύ πρόσφατα. Ωστόσο, επειδή ο κατάλογος περιείχε τα ονόματα των τεσσάρων προηγουμένων Πατριαρχών της Εκκλησίας, του Ζεράρ Ενκός, του Καρλ Κέλνερ, του Θίοντορ Ρόις και του Άλιστερ Κρόουλι, αυτό έγινε αφορμή να προστεθούν και οι Πατριάρχες Καρλ Γκέρμερ και Γκράντυ ΜακΜέρτυ.
Ο Πατριάρχης της Εκκλησίας Υμέναιος ο Δεύτερος, έχει εξασκήσει το δικαίωμά του να δημιουργεί και άλλους Αγίους και δύο έχουν προστεθεί επισήμως στον επίσημο κατάλογο. Ο Ουίλλιαμ Μπλέηκ αγιοποιήθηκε στο τέλος του 1997 λόγω του δοκιμίου του Άλιστερ Κρόουλι "Ουίλλιαμ Μπλέηκ", το οποίο τον θεωρούσε Άγιο. Ο Τζορντάνο Μπρούνο προστέθηκε στον κατάλογο στις 17 Φεβρουαρίου του 2000 επειδή ήταν η τετρακοσιοστή επέτειος του μαρτυρίου του.
Ο επίσημος κατάλογος παραδίδεται από κάτω.
Κωνσταντίνος Κωνσταντίνοβιτς της Ρωσίας (1858-1915)

Βιογραφία

Γεννήθηκε στη Στρέλνα της Αγ. Πετρούπολης και ήταν ο δευτερότοκος γιος του Κωνσταντίνου Νικολάγιεβιτς, μεγάλου δούκα της Ρωσίας, και της Αλεξάνδρας των Βέττιν, κόρης του Ιωσήφ δούκα της Σαξονίας-Άλτενμπουρκ. 
Υπήρξε Γερουσιαστής, Γενικός Επιθεωρητής των Στρατιωτικών Σχολών, Πρόεδρος της Ακαδημίας Επιστημών και ένας από τους ιδρυτές του Σπιτιού του Πούσκιν. Ήταν επίσης ποιητής. Ανακαλύφθηκε έκθεση αφιερωμένη στη ζωή και το έργο του στο εσωτερικό του Υπουργικού Συμβουλίου και στην Αίθουσα Μουσικής του Μεγάλου Δούκα στην οποία ο ίδιος υπήρξε τελευταίος ιδιοκτήτης του Μαρμάρινου Παλατιού.
Απεβίωσε το 1915 στο Παυλόβσκ σε ηλικία 57 ετών.
Μεγάλες Δυνάμεις

Γενικά

Παρότι όμως το Διεθνές Δίκαιο δεν κάνει επίσημα τέτοια διάκριση μεταξύ των εννοιών «Μεγάλες Δυνάμεις» και «Μικρές Δυνάμεις», γεγονός που αντιβαίνει άλλωστε στην αρχή της κυρίαρχης ισότητας μεταξύ των Χωρών, εντούτοις αυτή η διάκριση «ζει και βασιλεύει» μέχρι και σήμερα.

Κύρια κριτήρια προσδιορισμού μιας Χώρας σε Δύναμη «Μικρή» ή «Μεγάλη» δεν είναι μόνο η στρατιωτική υπεροχή (π.χ. ΗΠΑ, Μεγάλη Βρετανία) αλλά και ο πληθυσμός (Κίνα), η γεωγραφική έκταση (Ρωσία) καθώς και ο εθνικός πλούτος ή ο πυρηνικός εξοπλισμός (Ινδία, Πακιστάν) κ.λπ.
A Bola

Ιστορία

Η A Bola ιδρύθηκε το 1945 από τους Καντίντο ντε Ολιβέιρα και Ριμπέιρο ντος Ρέις, ενώ, εκείνη την περίοδο, εκδιδόταν δύο φορές την εβδομάδα. Κατέστη καθημερινή εφημερίδα το 1995. Παρά το γεγονός πως, σύμφωνα με τον υπότιτλό της, αποτελεί «εφημερίδα όλων των αθλημάτων», το περιεχόμενό της επικεντρώνεται στο ποδόσφαιρο. Με σημείο εκκίνησης την σεζόν 1952-53, είναι υπεύθυνη για την βράβευση του πρώτου σκόρερ της Πριμέιρα Λίγκα με το βραβείο της Μπότα ντε Πράτα.
Αποτελεί την πλέον δημοφιλή εφημερίδα μεταξύ των Πορτογάλων μεταναστών, ενώ, επίσης, διαθέτει σημαντικό αριθμό αναγνωστών εντός των πρώην πορτογαλικών αποικιών στην Αφρική. Με σημείο εκκίνησης το 2006, τυπώνεται, επίσης, στο Νιούαρκ του Νιου Τζέρσεϊ, αμερικανική πόλη η οποία διαθέτει σημαντικό πορτογαλικό πληθυσμό.
Το 2012, προχώρησε στη δημιουργία του τηλεοπτικού σταθμού A Bola TV.
Δημήτριος Παπαδημητρίου (1879-1952, υπουργός)

Βιογραφικό

Ο Δημήτριος Παπαδημητρίου γεννήθηκε στον Πλάτανο Ολυμπίας, στον νομό Ηλείας, το 1879. Αποφοίτησε από την Νομική Σχολή του Πανεπιστημίου Αθηνών και υπηρέτησε στον Ελληνικό Στρατό ως έφεδρος Αξιωματικός κατά τους Βαλκανικούς πολέμους και στον Α΄ Παγκόσμιο Πόλεμο με τον βαθμό του Συνταγματάρχου του Πυροβολικού. Εργάσθηκε αρχικώς ως Δικηγόρος και στη συνέχεια υπήρξε Νομικός Σύμβουλος της εταιρείας του Ελληνικού Πυριτιδοποιείου και Καλυκοποιείου Ελλάδος του Ομίλου Μποδοσάκη. 
Εξελέγη αρχικά με το κόμμα των Φιλελευθέρων, του Ελευθερίου Βενιζέλου, του οποίου υπήρξε στενός φίλος και συνεργάτης. Στενή φιλία τον συνέδεε και με τον Γεώργιο Παπανδρέου καθώς και με το Στυλιανό Γονατά. Όταν ο τελευταίος ήταν  Πρόεδρος της Γερουσίας της Ελλάδος ο Δημήτριος Παπαδημητρίου ήταν αντιπρόεδρος. Μετά το θάνατο του Ελευθερίου Βενιζέλου, Δημήτριος Παπαδημητρίου μετείχε στο κόμμα των Εθνικών Φιλελευθέρων.  
Συμμετείχε στην Κυβέρνηση του Κωνσταντίνου Τσαλδάρη ως Υπουργός Μεταφορών. Διετέλεσε Αντιπρόεδρος του Ειδικού Δικαστηρίου, κατά τη Δίκη του Θεοδώρου Παγκάλου. Επίσης είχε στενούς οικογενειακούς δεσμούς με τον ανιψιό του Κωνσταντίνο Καλλία, που διετέλεσε υπουργός Παιδείας και Θρησκευμάτων και Υπουργός Δικαιοσύνης και με τον εξάδελφο του Ιωάννη Τσιριμώκο, ο οποίος διετέλεσε Πρόεδρος Βουλής, όπως και με τον ανιψιό του Ηλία Τσιριμώκο που έγινε έπειτα Πρωθυπουργός της Ελλάδος, Πρόεδρος Βουλής και Υπουργός Εσωτερικών.  
Έδωσε πολιτικό αγώνα δια την κρατικοποίηση της Γενικής Ηλεκτρικής Εταιρείας Power, που ανήκε σε ξένα συμφέροντα και ηλεκτροδοτούσε την Ελλάδα και επέτυχε μαζί με άλλους πολιτικούς την οριστική κρατικοποίηση της και την δημιουργία της σημερινής Δ.Ε.Η. 
Τιμήθηκε με τον εξέχοντα τίτλο του Επί Τιμή Ισοβίου Μέλους του Μουσείου Φυσικής Ιστορίας της πόλεως της Νέας Υόρκης των Ηνωμένων Πολιτειών Αμερικής (Honorary Life Member of the Museum of Natural History of the city of New York) για την συνεργασία του με το Μουσείο σε θέματα της Παγκοσμίου Φυσικής Ιστορίας, όπως και θέματα προστασίας του περιβάλλοντος. Επίσης, διετέλεσε ως Πρόεδρος του Διοικητικού Συμβουλίου της Τραπέζης Καραβασίλη. Επίσης Τιμήθηκε με το διάσημο του Χρυσού Σταυρού του Τάγματος του Σωτήρος επί του Βασιλέως Γεωργίου του Β΄ δια την προσφορά του προς τον Ελληνικό λαό και το Ελληνικό Έθνος.
Παντρεύτηκε την Μαρία Παπαδημητρίου, το γένος Πλατσή, και απέκτησαν ένα γιο τον Παναγιώτη Παπαδημητρίου, μετέπειτα Διπλωματικό Υπάλληλο και Σύμβουλο του Υπουργού Προεδρίας και Προέδρου Δημοκρατίας Κωνσταντίνου Τσάτσου.    
Απεβίωσε το 1952 στην Αθήνα και τάφηκε στο Α΄ Νεκροταφείο Αθηνών όπου τελέστη η κηδεία του με τιμές Υπουργού δημοσία δαπάνη.
Μέχρι τον προπάππο του

Το έργο Μέχρι τον προπάππο του (ισπανικά: Asta su abuelo) είναι το τριακοστό ένατο (39ο) από τη σειρά 80 χαρακτικών Τα Καπρίτσια (Los Caprichos) του Ισπανού καλλιτέχνη Φρανθίσκο Γκόγια. Ο Γκόγια δημιούργησε τα χαρακτικά αυτά κατά τα έτη 1797 και 1798, και τα δημοσίευσε σαν μία συλλογή έργων το 1799. Περιγράφοντας αυτή τη σειρά έργων, ο καλλιτέχνης ανέφερε ότι απεικονίζει τις αμέτρητες ιδιορρυθμίες και ανοησίες που υπάρχουν σε κάθε πολιτισμένη κοινωνία, και τις κοινές προκαταλήψεις και τις παραπλανητικές πρακτικές που τα έθιμα, η αμάθεια, ή η ιδιοτέλεια τις έχουν καταστήσει συνήθεις.

Το αντικείμενο του έργου

Κατά τη χρονική περίοδο που έζησε ο Γκόγια στην Ισπανία ήταν ιδιαίτερα έντονο το φαινόμενο των ιδαλγών (hidalgos). Κατά λέξη hidalgo σημαίνει γιος κάποιου (hijo de algo). Το γεγονός ότι κάποιος μπορούσε να αναφέρει τα ονόματα ορισμένων προγόνων του, αρκούσε για να θεωρηθεί αυτομάτως μέλος μιας, κατώτερης έστω, αριστοκρατίας και του έδινε την απαραίτητη δικαιολογία για να μην εργάζεται-τουλάχιστον χειρωνακτικά. Το 15% περίπου του πληθυσμού της χώρας θεωρούσε ότι ανήκε σε αυτή ακριβώς την κοινωνική κατηγορία, και επομένως απέφευγε κάθε δημιουργική δραστηριότητα. Οι περισσότεροι από αυτούς ζούσαν φτωχικά επειδή αρνούνταν να εργαστούν. Συχνά ο Γκόγια παρουσίαζε τα μέλη αυτής της τάξης σαν γαϊδάρους οι οποίοι αρκούνται να παρακολουθούν τους ομοίους τους να εργάζονται.